# Pedagógiai módszerek alkalmazása

A nevelés módszerei:

A nevelés céltudatos, minden gyermekre ható folyamatos személyiségfejlesztés, melynek során értékközvetítés és értékteremtés is megvalósul. A jól megválasztott, adekvát módszerek alkalmazása segíti a nevelési célok megvalósítását, míg helytelen alkalmazásuk gátolja ezeket, valamint negatív irányba fordíthatja a gyermek személyiségének kibontakozását.

Hatásuk ezért nemcsak rövid, de hosszú távon is meghatározó.   
Nevelési módszerek azok az eszközök, eljárások, melyek segítségével a nevelő a gyermekre hatást gyakorol.

Célja a gyermek magatartásának, beállítottságának, cselekvési indítékainak megszilárdítása vagy megváltoztatása.

A módszert befolyásolja

* a gyermek életkora,
* viselkedése,
* az élettörténetének előzményei,
* a viselkedés motívumai,
* a gyermek szándékai,
* a nevelő szándékai,
* a nevelő céljai,
* magának a módszereknek a hatásai.

A nevelési módszer hatása helyzetenként és gyermekenként más és más.

A gyermek személyisége akkor bontakozhat ki egészségesen, ha a nevelési módszerek a megbecsülésen és az együttérzésen alapulnak.

Alapvető nevelési módszerek:

* Követelmények, tilalmak
* Magyarázat, meggyőzés
* Gyakorlás, szokás kialakítás
* Példaadás
* Jutalmazás, büntetés

A kisgyermek mindent tapasztalatokon keresztül él át.

Abban az esetben, ha ezt aktívan, tevékenyen teheti, tehát a felnőtt nem akadályozza ebben, nem avatkozik bele feleslegesen a megismerési folyamatba, ezek a tapasztalatok messzebbre hatóbbak, pontosabban tudja azokat feldolgozni.

A kisgyermekek annak a felnőttnek a követelményeit, elvárásait igyekszik teljesíteni, aki számára fontos, akinek szeretetére, elismerésére vágyik.

A teljesítés nagymértékben függ attól, hogy képes-e betartani mindazt, amit a felnőttek elvárnak tőle.

A túlzott követelmények eredménye-a gyerekek megszokják, hogy ne vegyék komolyan a felnőtt szavait.   
Gyakori, hogy életkori sajátosságok figyelmen kívül hagyása miatt a felnőtt betarthatatlan követelményt támaszt ilyen a „ne futkározz”, „ne piszkold be magad”, ne mássz fel a dombra”, stb.

Életkori sajátosságoknak megfelelő alakításával nagymértékben csökkenthetjük ezeket a „felesleges” tilalmakat.

Megkönnyíti az elvárások teljesítését, ha fokozatosan lépésről lépésre vezetjük be a szabályokat.

Nagyon sok múlik a megfogalmazáson, az általános megfogalmazás helyett mondjuk meg neki konkrétan mit szeretnénk, pl. a fakockákból építhet kerítést, de ne használja kalapálásra.

A tiltás negatív követelmény, valamit nem engedünk meg a gyermeknek. A feltételek célszerűsítésével, a tiltások számának csökkentésével sokat elérhetünk a szabályok betartása érdekében. Lehetőleg mindig kössük össze tilalmunkat javaslattal, az átkapcsoláshoz idő szükséges.

Az elvárásokat, követelményeket nem csak a gyereknek, de a gyermekkel foglalkozó valamennyi felnőttnek egységesen komolyan kell vennie. A szabályok, követelmények betartásánál nagyon fontos a következetesség is, a naponta változó elvárások közepette a kisgyermek nem igazán tudja majd mit is várunk el tőle.

A magyarázat már csecsemőkortól igen fontos módszer. A magyarázat során ügyeljünk arra, hogy a gyermek fejlettségének megfelelő szavakat, mondatszerkezeteket használjunk. A meggyőzés és a magyarázat ne csak az észérvekre hasson, hanem az érzelmekre is. A gyermek életkori sajátosságainak megfelelően alkalmazzuk. A gondozó türelemmel mutatja, magyarázza, dicséri, ösztönzi a gyermek tevékenységét, lehetőséget és időt ad az együttműködésre, az önálló próbálkozásra, ezzel éri el a gyermeki kompetencia kialakulását és érvényesítését, amely végül önálló, szabad elhatározásból, örömmel végzett tevékenységek egész sorává alakul.

A gyerekeknek igen fontos, hogy minden változást, eseményt elmondjunk, megmagyarázzunk. Magyarázatunk mindig legyen őszinte, hiteles és a gyermek egyéni fejlettségének megfelelő.

Szokás: minden olyan cselekvéssor, amelynek beindítása és végrehajtása automatikusan, a tudattól függetlenül történik – elmaradása hiányérzetet okoz.

A szokások kialakulását igen megnehezítik a látszólagos apró eltérések. Nem elég a csoportra nézve egyeztetni a szokásokat – gyermekekre lebontva, egyénenként kell áttekinteni a munkánkat.

Egyeztetni kell:

* a gyermekek ellátásának sorrendjét,
* a gyermekek helyét az étkezéseknél,
* a különböző szervezési szokásokat,
* az alvás szokásait,
* a játék elpakolását,
* kerti tevékenységet,
* segítségüket – stb.

Egyéni szokások lehetnek:

* babával, macival tud csak elaludni,
* étkezés előtt iszik,
* csak egyfajta színű ruhát hajlandó felvenni,
* ételek ízesítése, egyfajta étel elutasítása, stb.

A családból intézménybe kerülő gyermek sok egyéni szokást hoz magával.

Minél több kialakulását megőrizhesse, ezzel megkönnyíthetjük számára a beilleszkedést (pl. kiskendővel alszik).

A felnőtt viselkedése a gyermek számára minta, követendő példa, a gyerekek akkor is utánoznak minket, amikor erre nem is gondolunk.

A modellkövető az utánzás révén beépíti magába a modell viselkedésformáit és személyiségtulajdonságait, mégsem válik pontosan olyanná, mint a másik.

Az első modellek a szülők, akiknek viselkedését a gyerek fenntartás nélkül követi.

A modellek nem állandóak.   
Miután egy-egy minta betöltötte funkcióját az egyén fejlődésében, a modellkövető leválasztja magát róla, s fokozatosan eljut identitásának kibontakoztatásához.

A kisgyermek - különösen a játéktevékenységben - a szülők minden mozdulatát, gesztusait, szavait visszatükrözik.

A nevelés folyamatában az elismerésnek és dicséretnek több szempontból is fontos szerepe van.

A nevelés egyik legfőbb feladata a gyermek bátorítása, a biztatás, az elismerés, a megerősítés, és a dicséret – ezért alkalmazzuk gyakran. A sikerélmény emeli a gyermek önbizalmát, erősíti kompetencia érzését.

Általában kétféle magatartásformát szoktunk jutalmazni:

* az egyik a valamilyen ügyes viselkedés. Pl.: az iskolai életben elsősorban a jó felelet váltja ki a szülő jutalmát.
* a másik az erkölcsi magatartás, tehát az a viselkedésforma, amelyet a szülő elvár a gyermektől, főként kritikus helyzetekben.

Ajándékozás: mindig és minden körülmények között az egész gyermeknek jár, a gyermek személyiségének. Az ajándékot, az ajándék arra való, hogy a szülők és a gyermekek örüljenek egymásnak ( ne használjuk fel határozott nevelési célokra).

Komoly elismerésnek veszik a kisgyermekek, ha valamilyen feladattal bízzuk meg őket, ha segíthetnek nekünk. Ügyelnünk kell azonban arra, hogy ez ne vezessen versenyhez közöttük.

Minden gyermek minden nap többször is kapjon - akár a legegyszerűbb formában is - elismerést!

A gyerekek tőlünk, felnőttektől tanulják meg értékelni cselekedeteiket. A biztatás, elismerés már csecsemőkortól ösztönzőleg hat fejlődésükre.

Ha a követelményeinknek, elvárásainknak nem tesz eleget a gyermek, akkor kerül előtérbe a büntetés kérdése.

Közbelépésünkkel megakadályozzuk a helytelen cselekedet ismétlését, ezáltal a helytelen viselkedés következményéről szerez tapasztalatot. A felnőtt szavaiból, hangsúlyából azt is érzi, hogy nem a felnőtt haragjának, hanem az ő tettének a következménye az, ami történik

A büntetés módszerénél ügyelnünk kell arra, hogy:

* a „büntetés” soha nem lehet a megszégyenítés, megfélemlítés eszköze,
* ne legyen mindennapos jelenség,
* a helytelen cselekedetre és ne a gyermek személyiségére irányuljon,
* ne vonjon maga után újabb „büntetést”,
* ne okozzon újabb konfliktust,
* legyen a gyermek számára érthető a magyarázata.

A büntetés mindig rövid időre szóljon, és letelte után tekintsük befejezettnek az ügyet!

A tradicionális büntetésnek két nagy csoportja van:

* Az egyik a szeretet megvonásán alapuló büntetés (szeparációs büntetés) a meglevő szeretetkapcsolatokra épít. A gyermeknek éreznie kell, hogy van mit elvesztenie.
* A másik pedig a fizikai fájdalomra épülő, a fájdalomtól való félelmen alapuló büntetés.

A fizikai büntetés elfogadhatatlan, mert:

* a súlyos fizikai büntetés eredményeként a magatartásmódosulás szinte kizárólag a büntető személy jelenlétében érvényes,
* a fizikai büntetés rendkívül komolyan roncsolja a gyermek személyiségét.

Olyan személyiségjegyeket épít-alakít ki, amelyek nem kívánatosak.

A szeretetmegvonás és fizikai büntetés a gyermekbántalmazás körébe tartoznak!

A megfélemlítés bármilyen formában történik is veszélyes és káros nevelési eszköz!

* A nevelés komplex folyamat.
* A fejlődés feltételeinek megteremtése és a módszerek közvetlen módjainak alkalmazása együttesen biztosíthatja csak a nevelőmunkánk eredményességét.o